
RAPORT 

asupra propunerii legislative privind instituirea unor drepturi pentru personalul care a participat la acţiuni militare în afara teritoriului statului român

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond, în procedură obişnuită, cu propunerea legislativă privind instituirea unor drepturi pentru personalul care a participat la acţiuni militare în afara teritoriului statului român, trimisă cu adresa nr. PLx. 163 din 2 martie 2015 şi înregistrată cu nr. 4c-12/59 din 03.03.2015. 

Propunerea legislativă are ca obiect de reglementare instituirea pe o perioadă de 2 ani a unor facilităţi de ordin financiar-fiscal în beneficiul personalului militar care a participat la acţiuni militare în afara graniţelor cel puţin 12 luni neîntrerupt sau cumulativ şi a celui civil retras din viaţa militară din instituţiile publice de apărare, ordine publice şi siguranţă naţională care a participat la acţiuni militare. 

2.  Consiliul Legislativ, cu nr. 1074/29.09.2014, a avizat favorabil această propunere legislativă, cu observaţii şi propuneri.
3 Propunerea legislativă face parte din categoria legilor ordinare, potrivit prevederilor art. 73 alin. (1) din Constituţia României, republicată.
4. Potrivit prevederilor art. 75 alin. (3) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
5.  La lucrările Comisiei au fost prezenţi 24 deputaţi din totalul de 26 de membri.
6. Potrivit prevederilor art. 54 şi 55 din Regulamentul Camerei Deputaţilor, republicat, la lucrările Comisiei a participat în calitate de invitat doamna Otilia Sava, Secretar de Stat pentru Relaţia cu Parlamentul din Ministerul Apărării Naţionale.
În urma dezbaterilor, în şedinţa din 17 martie 2015, membrii Comisiei au hotărât, cu unanimitate de voturi, întocmirea unui Raport de respingere a acestei iniţiative legislative,  din următoarele motive:
Propunerea legislativă implică modificarea cheltuielilor prevăzute în bugetul de stat, potrivit dispoziţiilor art. 111 alin. (1) teza a doua din Constituţie, fiind necesar a se solicita punctul de vedere al Guvernului. 

Totodată, trebuie respectate prevederile art.7 din Legea responsabilităţii fiscale nr. 69/2010, precum şi prevederile art.33 din Legea nr. 24/2000, republicată, care reglementează obligativitatea efectuării studiului de impact. 

De asemenea, facilităţile fiscale prevăzute la art.3 ar trebui sa se regăsească în Legea nr. 571/2003 privind codul fiscal, cu modificările şi completările ulterioare, nu într-un act normativ paralel.
Pentru a se evita o dublă reglementare, sediul materiei acestei reglementări ar trebui sa fie OUG nr. 82/2006 privind recunoaşterea meritelor personalului armatei participant la acţiuni militare şi acordarea unor drepturi acestora şi urmaşilor celui decedat, aşa cum a fost aceasta modificată şi completată prin Legea nr. 150/2014.
Preşedinte,

Ion MOCIOALCĂ
Expert parlamentar
Nasi Calenţaru

Către
BIROUL PERMANENT
AL CAMEREI  DEPUTAŢILOR

Vă înaintăm, alăturat, RAPORTUL asupra propunerii legislative privind instituirea unor drepturi pentru personalul care a participat la acţiuni militare în afara teritoriului statului român, trimisă cu adresa nr. PLx. 163 din 2 martie 2015 şi înregistrată cu nr. 4c-12/59 din 03.03.2015. 


În raport cu obiectul şi conţinutul său, propunerea legislativă face parte din categoria legilor ordinare.

Preşedinte, 

Ion Mocioalcă 
